Nog ŉ deur gaan toe vir HlaudiHlaudi Motsoeneng. Foto: Catherine Rice/ANA Die Wes-Kaapse hooggeregshof het Dinsdag die SAUK se aansoek om appèl teen ŉ vroeëre hofuitspraak, wat Hlaudi Motsoeneng se aanstelling as groepshoof van korporatiewe sake by die openbare uitsaaier as onwettig verklaar het, van die hand gewys. Die hof het vroeër bevind dat Motsoeneng onbevoeg is om enige posisie by die openbare uitsaaier te beklee totdat ŉ verdoemende verslag deur die openbare beskermer ter syde gestel is of ŉ nuwe dissiplinêre verhoor hom van enige oortreding vrygespreek het. James Selfe, voorsitter van die DA se federale uitvoerende komitee, het die hofbeslissing verwelkom en dit as ŉ “oorwinning vir die gereg” bestempel. “Dit is ŉ positiewe stap dié om die integriteit en die onafhanklikheid van die SAUK te herstel,” het Selfe gesê. Hy het gesê die party verwelkom ook die feit dat Motsoeneng “en sy giftige invloed” nou uit die SAUK verwyder sal word totdat ŉ dissiplinêre verhoor of verdere hofbeslissing andersins beslis. “Hierdie saak sleep nou al ŉ geruime tyd voort, vanaf die DA se eerste regsaksie teen mnr. Motsoeneng in 2014 om die hof te versoek om te bevestig dat Motsoeneng onbevoeg is om enige posisie by die SAUK te beklee. Dit is hoog tyd dat die SAUK nou ophou met hierdie ligsinnige regsgeding ten koste van die belastingbetaler en eerder daarop fokus om die openbare uitsaaier reg te ruk en die skade te herstel wat mnr. Motsoeneng gedurende sy skrikbewind aangerig het.” Lees alle vorige berigte oor die SAUK op Maroela Media.